Sahaja-joogan perustaja Shri Mataji Nirmala Shrivastava
**Sahaja-jooga** (vakiintuneempi kirjoitusasu suomenkielessä on "Sahaja Yoga") on erityislaatuinen meditaatiotekniikka ja kyseiseen tekniikkaan keskittyvä ja perustuva liike, jonka on perustanut vuonna 1970 Nirmala Srivastava (1923-2011).

Sahaja-joogan meditaatiotekniikka perustuu itseoivalluksen saamiseen kundalini-energian heräämisen avulla. Srivastavan ja meditaation harjoittajien mukaan menetelmä perustuu ajatuksettoman tietoisuuden tilaan pääsemiseen, jolloin ajatustoiminta rauhoittuu, mutta tietoisuus kirkastuu ja selkenee; tullaan läsnäolevaksi nykyhetkeen.  Sahajajoogit kertovat tuntevansa kundalinin virtauksen käsissään ja päälaellaan viileänä energian tuntemuksena. Kun "hiljainen tila" ajatusten välissä saavutetaan, kyseessä on Sahaja-joogan harjoittajien mukaan itseoivallus, jolloin ihmisen sisällä olevan kundalini-energian jokunen säie nousee päälaelle ja tulee yhdeksi kaikkialla olevan voiman eli tietoisen energian kanssa.

Srivastava on itse kuvannut Sahaja Yogaa puhtaaksi, yleismaailmalliseksi "hyveen laiksi", joka integroi uskontojen puhtaan sanoman ihmisen sisältäpäin, ei ulkoisista opeista.  Srivastava on korostanut hyvin selvästi, että sahaja-joogaa harjoittaessa ei tule uskoa mihinkään; tämä ei ole millään tavoin dogmaattinen, ulkoapäin opittava teoria, vaan kaikki perustuu meditaatioon pääsemiseen ja sen tuomaan sisäiseen, tietoisuutta valaisevaan kokemukseen. Hän on kertonut pitkään meditaatiota harrastaneiden keskuudessa erään meditaatio-ohjauksen aikana olevansa hindu-perinteen suuren äitijumalattaren Adi Shaktin jumalallinen inkarnaatio, mutta tämä on tapahtunut vasta useiden vuosien opetuksen jälkeen ja paikalla olleet ihmiset olivat kertoneet tuntevansa kundalini-virtauksen voimakkaana. Pyhänä hahmona hänet näkevät myös useimmat hänen seuraajistaan, joka perustuu heidän kertomansa mukaan siihen, että he ovat itse kokeneet kundalinin heräämisen ja tietoisuutensa kirkastumisen, ja että Srivastava on pystynyt antamaan itseoivalluksen kokemuksen lukuisille muillekin ihmisille, joskus tuhansille kerrallaan, ja kundalini-energian virtaus on tuntunut hänen läsnäollessaan erityisen voimakkaasti. Sahaja Yogaa on näistä syistä joskus kuvattu kultiksi, toisaalta myös kulttiväittämiä on kumottu oikeudessa ja väittämien esittäjät ovat joutuneet maksamaan kunnianloukkauskorvauksia.

Nimen alkuperä ja merkitys
--------------------------

Termi Sahaja-jooga viittaa paitsi meditaatiotekniikkaan, myös harrastajien yhteisöön.

Sanskritinkielinen termi Sahaja tarkoittaa luonnollista, yksinkertaista tai myötäsyntyistä , termi Yoga tai suomeksi jooga puolestaan tarkoittaa kirjaimellisesti yhteyttä. Sanalla voidaan tarkoittaa yhteyttä omaan perimmäiseen itseen, mutta toisaalta sillä voidaan tarkoittaa myös yhteyttä korkeampaan siinä, missä jokaisen ihmisen perimmäinen tietoisuus on heijastus kaikkialla olevasta tietoisuudesta. (Vrt. kristinuskon sanoma, että ihminen pohjimmiltaan heijastus tai kuva Jumalasta.) Sahaja-jooga voidaan vapaasti kääntää "Luonnollinen/yksinkertainen/myötäsyntyinen yhteys omaan perimmäiseen Itseen ja sitä kautta kaikkeuteen tai kaikkialla olevaan tietoisuuteen".

Liikkeen historiaa
------------------

Sahaja-joogan meditaatiotekniikan on kehittänyt Nirmala Srivastava (1923-2011), joka tunnetaan paremmin nimellä Shri Mataji Nirmala Devi. Hän aloitti Sahaja-joogan opettamisen 1970 Intiassa ja jatkoi sitä Euroopassa muutettuaan miehensä työn takia Englantiin vuonna 1974. Nykyisin Sahaja-joogaa harjoitetaan lähes sadassa maassa.

### Taustaa

Sahaja-jooga yhdistetään ulkopuolisten silmissä usein uskonnoksi tai uus-uskonnoksi, koska siinä käsitellään mm. hindulaisuudesta opittuja asioita  ja nähdään että myös muista suurista uskonnoista olisi ammennettu. Nirmala Srivastava on esimerkiksi korostanut Jeesuksen opettaman anteeksi antamisen merkitystä henkisessä kasvussa ja Sahaja-joogan harjoittamisessa. Srivastava ja sahaja-joogaa opettavat kuitenkin korostavat, että kaikki nämä asiat perustuvat itse meditaation tapahtumaan, eivät vain teoriaan, ja että esimerkiksi juuri anteeksiannon merkitys tulee konkreettisen selväksi meditaatioon päästäessä

Organisaatio
------------

Sahaja-joogaan liittyvän toiminnan tueksi on ympäri maailmaa perustettu erilaisia voittoa tavoittelemattomia yhdistyksiä ja järjestöjä. Intiassa vuonna 1970 perustettuun järjestö Sahaja Yoga International tai Vishwa Nirmala Dharma lienee näistä vanhin. Suomessa toimitaan Sahaja Yogan tuki ry:n puitteissa. Suuri enemmistö tekniikan harjoittajista ei kuitenkaan ole jäseninä näissä järjestöissä, sillä ne on perustettu vain käytännön asioiden hoitamiseksi - esimerkiksi Suomessa viikonlopun kestävä seminaari voidaan järjestää virallisesti Sahaja Yogan tuki ry:n kautta, sillä se on helpompaa järjestää järjestön kuin yksittäisen ihmisen nimissä.

Sahaja Yoga lääketieteessä
--------------------------

Sahaja Yoga –meditaation väitetään osoittautuneen toimivaksi erilaisten sairauksien kuten astma, epilepsia ja ADHD, hoitamisessa ja jotkin näistä väitteistä on vahvistettu tieteellisesti. Esimerkiksi joissakin tapaustutkimuksissa Sahaja Yoga-meditaatiota harjoittaneilla koehenkilöillä on todettu "näön kontrastiherkkyyden huomattava nousu" ja samoissa tutkimuksissa meditaatio näytti aiheuttavan muutoksia joissakin epilepsiapotilaiden elekrofysiologisissa reaktioissa. Toiset tutkimukset osoittivat, että Sahaja Yoga–meditaatio vähentää epilepsiakohtausten määrää ja voimakkuutta.

Lyhytaikaisia vaikutuksia astmaan on myös todettu.

Järjestöllä on myös Sahaja-jooga –metodeita käyttävä kansainvälinen terveyskeskus Mumbaissa, Intiassa (Sahaja Yoga International Health and Research Centre) Paikassa voidaan sen ylläpitäjien mukaan auttaa Sahaja-joogan keinoin henkilöitä, joilla on jokin sairaus. Kuitenkaan tämän ei katsota millään tavoin korvaavan lääketieteellistä hoitoa. Suurimmalla osalla "terveyskeskuksessa" kävijöillä ei ole myöskään erityistä sairautta, vaan he käyvät paikassa ainoastaan voidakseen omistaa aikaa itselleen ja meditaatiolle ilman muita arjen velvoitteita (kuten perhettä ja työtä).

Kritiikkiä
----------

Vuonna 2008 Brysselissä käydyssä oikeudenkäynnissä viranomaisten katsottiin luokitelleen Sahaja Yogan väärin perustein kultiksi ja sahaja-jooga-ryhmälle määrättiin maksettavaksi kunnianloukkauskorvauksia. Ranskan hallituksen komissio on luokitellut Sahaja Yogan 172 lahkon joukkoon vuonna 1996. Sama komissio on tosin luokitellut lahkoksi myös mm. Ranskan NMKY-yhdityksen, eli nuorten miesten kristillisen yhdistyksen. 

Uusia uskontoja tutkineen yhteiskuntatieteilijän Judith Coneyn (ent. Thompson, nyk. Fox) on väittänyt kirjassaan Sahaja Yogasta lähtemisen olevan traumatisoivampaa kuin uususkonnollisista liikkeistä lähteminen keskimäärin. Hän on perustanut väitteensä joidenkin 1990-luvulla lähinnä Britanniassa toiminnassa mukana olleiden henkilöiden kertomuksiin.

Kirjallisuutta
--------------

* Shri Mataji Nirmala Devi, *Meta Modern Era*. (Vishwa Nirmala Dharma, 1995)
* Lotus Heart *The Advent* (London,1979; reprint: New York: Daisyamerica)
* Lotus Heart *The Third Advent* (New York: Daisyamerica LLC, 2003)
* Kakar, Sudhir, *Shamans, Mystics and Doctors: A Psychological Inquiry into India and its Healing Traditions*
* Coney, Judith, *Sahaja Yoga. Socializing Processes in a South Asian New Religious Movement* (London: Curzon Press, 1999)
* Nigel T. Powell, *Meditation*C(orvalis Publishing, 2005)
* Palmer, Susan J. & Charlotte Hardman (eds.), *Children in New Religions*
* Puttick, Elizabeth, *Women in New Religions. In Search of Community, Sexuality and Spiritual Power* (New York, St. Martin's Press, 1997)
* *New Religions A Guide: New Religious Movements, Sects and Alternative Spiritualities* (Oxford 2004)

Lähteet
-------

1. ↑  Jones, Lindsey, toim.: *Encyclopedia of Religion (2nd ed.)*. Detroit: Macmillan Reference USA, 2005. ISBN 978-0-02-865997-8.
2. ↑
3. ↑  Nirmala Devi, Shri Mataji (1989). *Sahaja Yoga Book One 2nd Edition*. Australia: Nirmala Yoga.
4. ↑  Judith Coney, *Sahaja Yoga: Socializing Processes in a South Asian New Religious Movement* (1999) p55-56
5. 1 2  Sahaja jooga Uskonnot Suomessa.  Arkistoitu 4.3.2016. Viitattu 3.3.2013.
6. 1 2  Coney, Judith: *Sahaja Yoga: Socializing Processes in a South Asian New Religious Movement.*. Curzon Press, 1999. ISBN 0-7007-1061-2.
7. ↑  Sudhir Kakar: *Shamans, Mystics and Doctors: A Psychological Inquiry into India and its Healing Traditions.*. University of Chicago Press, 1991. ISBN 0226422798.
8. ↑  Prophecies And Fulfillments - Self Realization through Sahaja Yoga *www.sahajayoga.org*. Viitattu 21.8.2019.
9. ↑  Abgrall, Jean-Marie: *Soul Snatchers: The Mechanics of Cults.*, s. 139-144. Algora Publishing, 2000.
10. ↑  Buddhism Dictionary (Oxford University Press) definition of 'Sahaja' Answers.com. Viitattu 26.11.2011.
11. ↑
12. ↑  – The Hindu (Arkistoitu – Internet Archive) *A message for one and all...*  Monday, Apr 07, 2003 viewed 6 November 2006
13. ↑  Self Realization with Shri Mataji Nirmala Devi *stream.sahajyog.org*. Viitattu 18.2.2016.
14. ↑  Kokeile meditaatiota heti nauhoitteen kautta - Sahaja Jooga Meditaatio *www.jooga.org*.  Arkistoitu 25.3.2016. Viitattu 18.2.2016.
15. ↑  Coney, Judith (1999) Sahaja Yoga: Socializing Processes in a South Asian New Religious Movement, (London: Curzon Press) ISBN 0-7007-1061-2
16. ↑  Manocha, R. "Sahaja yoga in asthma", Thorax 2003;58:825-826.
17. 1 2  Manocha R, Marks G.B. Kenchington P. Peters D. Salome C.M. "Sahaja yoga in the management of moderate to severe asthma: a randomized controlled trial", Thorax 2003;57:110-115.
18. ↑  Ramaratnam S. Sridharan K. "Yoga for epilepsy", Cochrane Database Syst Review 2000;(3):CD001524
19. ↑  Harrison, L.J. Manocha R. Rubia, K. "Sahaja Yoga Meditation as a Family Treatment Programme for Children with Attention Deficit-Hyperactivity Disorder", Clinical Child Psychology and Psychiatry 2004;9(4):479-497.
20. ↑  Panjwani U. Selvamurthy W. Singh S.H. Gupta H.L. Mukhopadhyay S. Thakur L. "Effect of Sahaja yoga meditation on auditory evoked potentials (AEP) and visual contrast sensitivity (VCS) in epileptics", Appl Psychophysiol Biofeedback 2000;25(1):1-12
21. ↑  Panjwani U, Selvamurthy W, Singh SH, Gupta HL, Thakur L, Rai UC. "Effect of sahaja yoga practice on seizure control & EEG changes in patients of epilepsy." Indian J Med Res 1996;103: 165-72.[ISI][Medline]
22. ↑  "Making sense of meditation", August 13, 2004, Medical Observer Weekly
23. ↑  Medical research literature on Sahaja Yoga meditation
24. ↑   antisect movements belgium.pdf
25. 1 2  Bromley, David G. & Melton, Gordon J. Cults, Religions & Violence. Cambridge University Press, 2002, sivu 115.
26. ↑  Coney, Judith, Sahaja Yoga (London 1999), sivut 168-171, 180-182, 191.

Aiheesta muualla
----------------

* kansainväliset Sahaja Yoga -sivut
* Suomen Sahaja Yoga -sivut